Neve 1847-ben Nádor-kút lett, az abban az évben elhunyt József Antal főherceg, Magyarország nádora tiszteletére, aki közvetlenül innen hordatta az ivóvizet. 1849-ben, a szabadságharc második évében, Buda várának ostromakor Görgey Artúr átvágatta a Nádor-kút vezetékeit, így vágva el a várat védő császáriakat az ivóvíztől. A vízvezeték-rendszer végül 1882-ig működött, ezt követően szerepét átvette az 1881–1882-ben kialakított újlaki vízmű. A forrás ma ismert neve a 19. század végén honosodott meg, miután a fogaskerekű vasút közelben kiépített, "Városkút" nevű megállóját 1890-ben átadták a forgalomnak. A második világháború során mindkét kútház jelentős károkat szenvedett, de 1974-re felújították a forrásházat, 1998-ban pedig rekonstruálták az alsó kútház 18. századi épületét is.